b'\n_START_ARTICLE_\nMiroslav Vitou\xc5\xa1\n_START_PARAGRAPH_\nMiroslav Ladislav Vitou\xc5\xa1 (s. 6. joulukuuta 1947 Prahassa) on t\xc5\xa1ekkoslovakialainen jazzbasisti. H\xc3\xa4n aloitti viulunsoiton kuusivuotiaana, pianonsoiton 10-vuotiaana sek\xc3\xa4 kontrabassonsoiton nelj\xc3\xa4toistavuotiaana. Nuorena h\xc3\xa4n oli tunnettu kilpauimari. H\xc3\xa4nen varhaisiin yhtyeisiins\xc3\xa4 kuului Junior Trio, jossa h\xc3\xa4n soitti veljens\xc3\xa4 Alanin (rummut) sek\xc3\xa4 sittemmin kuuluisaksi tulleen t\xc5\xa1ekkil\xc3\xa4isen kosketinsoittajan Jan Hammerin kanssa. H\xc3\xa4n opiskeli musiikkia Prahan konservatoriossa Franti\xc5\xa1ek Po\xc5\xa1tan johdolla ja voitti Wieniss\xc3\xa4 kansainv\xc3\xa4lisen musiikkikilpailun. Voitto toi h\xc3\xa4nelle stipendiaatin Berklee College of Musiciin Yhdysvaltain Bostoniin._NEWLINE_Vitou\xc5\xa1in taiturimainen bassonsoitto toi h\xc3\xa4nelle mainetta, ja h\xc3\xa4nt\xc3\xa4 alettiin verrata kuuluisiin kollegoihinsa, kuten Scott LaFaroon, Dave Hollandiin ja Niels-Henning \xc3\x98rsted Pederseniin. Oivallinen n\xc3\xa4yte Vitou\xc5\xa1in kontrabassonsoitosta on levyll\xc3\xa4 Now He Sings, Now He Sobs vuodelta (1968), jolla Chick Corea soittaa pianoa ja Roy Haynes rumpuja. T\xc3\xa4m\xc3\xa4 albumi tuo esille h\xc3\xa4nen vahvan rytmink\xc3\xa4sittelyns\xc3\xa4, innovatiiviset walking bass -linjansa sek\xc3\xa4 improvisointitaitonsa._NEWLINE_Infinite Search, h\xc3\xa4nen ensimm\xc3\xa4inen levyns\xc3\xa4 yhtyeenjohtajana, julkaistiin uudestaan pienin muutoksin nimell\xc3\xa4 Mountain In The Clouds. Levyll\xc3\xa4 soittivat silloiset fuusion k\xc3\xa4rkinimet, kuten John McLaughlin, Herbie Hancock, Jack DeJohnette ja saksofonisti Joe Henderson._NEWLINE_Vitou\xc5\xa1 on Weather Reportin perustajaj\xc3\xa4senyytens\xc3\xa4 lis\xc3\xa4ksi soittanut muun muassa Bireli Lagrenen, Jan Hammerin, Freddie Hubbardin, Miles Davisin, Chick Corean, Wayne Shorterin, Joe Zawinulin ja Jan Garbarekin kanssa. Vuonna 1988 h\xc3\xa4n muutti takaisin Eurooppaan s\xc3\xa4velt\xc3\xa4m\xc3\xa4\xc3\xa4n, mutta h\xc3\xa4n on my\xc3\xb6s jatkanut esiintyv\xc3\xa4n taiteilijan uraa useilla festivaaleilla.'